b'\n_START_ARTICLE_\nFyrkat\n_START_PARAGRAPH_\nFyrkat er et forsvarsanlegg fra vikingtiden, anlagt omkring 980 e.Kr s\xc3\xb8rvest av Hobro i Region Nordjylland i Danmark. Fyrkat er den minste av de fire unders\xc3\xb8kte ringborgene i Danmark. De tre andre er Trelleborg p\xc3\xa5 Sj\xc3\xa6lland, Nonnebakken ved Odense og Aggersborg i nord ved Limfjorden. Mens Aggersborg var 288 meter i diameter (48 langhus), var de tre andre bare 120 meter i diameter og rommet neppe mer enn 16 store langhus._NEWLINE_I likhet med Aggersborg ligger Fyrkat ogs\xc3\xa5 n\xc3\xa6r H\xc3\xa6rvejen eller ca. 1,5 km \xc3\xb8st for den \xc3\xb8stligste h\xc3\xa6rvejsrute mellom \xc3\x85lborg og Viborg, hvor denne passerer Onsild \xc3\xa5. Selv om Fyrkat er den minste av de tre borgene, m\xc3\xb8ter vi her et imponerende forsvarsanlegg. Anlegget er strengt geometrisk oppbygget og lagt innenfor en sirkel med en diameter p\xc3\xa5 120\xc2\xa0m. Her er en karr\xc3\xa9bebyggelse med fire ganger fire hus anbrakt i kvadrat. I midten av hver karr\xc3\xa9 ligger dessuten et mindre hus. Nord\xc3\xb8st for Fyrkat er det funnet tilh\xc3\xb8rende gravplass med ca. 30 graver, bl.a. barnegraver og en kvinnegrav med meget kostbare gaver._NEWLINE_Tolkningen av vikingtidens ringborger er omdiskutert. De er blitt satt i forbindelse med erobringen av England i 1013, samlingen av Danmark til et kongerike under Harald Bl\xc3\xa5tann, stridigheter om makten mellom Harald Bl\xc3\xa5tann og hans s\xc3\xb8nn Svein Tjugeskjegg, og med truslene fra den tyske keiser i syd. En \xc3\xa5rringsdatering av Fyrkatborgen viser at borgen sannsynligvis er oppf\xc3\xb8rt mellom 979 og 981, dvs. noenlunde samtidig med Aggersborg, Trelleborg og den store broen over Ravning Enge. _NEWLINE_I n\xc3\xa6rheten av Fyrkat ligger Fyrkat Vikingecenter med mange rekonstruksjoner av bygninger fra vikingtiden.'